নিয়ন্ত্রণ হাতে নিয়ে নেপালে শান্তি ফেরানোর চেষ্টা সেনার

নেপাল: প্রধানমন্ত্রীর পদত্যাগের পর নেপালে আইনশৃঙ্খলা পুরোপুরি ভেঙে পড়ে। এমন পরিস্থিতি সেনাবাহিনী (Army) নিরাপত্তার নিয়ন্ত্রণ নিয়েছে। এই উত্তপ্ত পরিস্থিতির মধ্যে মধ্যরাতে নেপালের সেনাপ্রধানের সঙ্গে আলোচনায় বসেন বিক্ষোভকারীরা। তাঁদের দাবিদাওয়া শোনেন সেনাপ্রধান। বুধবার নেপালের রাষ্ট্রপতি রামচন্দ্র পৌডেলের সঙ্গে বিক্ষোভকারীদের আলোচনা হতে পারে বলে জানা গিয়েছে। সেই প্রস্তুতি চলছে। তবে, এই আলোচনা বৈঠকে মধ্যস্থতার ভূমিকা নেবে নেপালের সেনাবাহিনী।

জানা গিয়েছে, সোমবার থেকে মুর্হুমুহু বিক্ষোভ চালাচ্ছে বিক্ষোভকারীরা। মঙ্গলবার ত্রিভুবন আন্তর্জাতিক বিমানবন্দরে ঢোকার চেষ্টা করলে সেনাবাহিনী বিমানবন্দরকে নিজেদের নিয়ন্ত্রণে নেন। বর্তমানে আংশিক স্থগিত রয়েছে পরিষেবা। ইন্ডিগো ও নেপাল এয়ারলাইন্স ইতিমধ্যেই দিল্লি-কাঠমাণ্ডু বিমান পরিষেবা স্থগিত রেখেছে। প্রতিদিন এয়ার ইন্ডিয়ার ছয়টি বিমান এই পথেই (দিল্লি-কাঠমাণ্ডু)পরিষেবা দেয়। তবে মঙ্গলবার ওই বিমান সংস্থা চারটি বিমান বাতিল করেছে। সেনাবাহিনীর নিয়ন্ত্রণে রয়েছে নেপাল সরকারের প্রধান সচিবালয় ভবনও।

আরও পড়ুন: নেপালের পরিস্থিতি নিয়ে উদ্বিগ্ন ভারত, কী বললেন নরেন্দ্র মোদি?

প্রসঙ্গত, সরকার দুর্নীতি রুখতে ব্যর্থ, উল্টে সাধারণ মানুষের মুখ বন্ধ করতে সমাজমাধ্যমের (Social Media) উপর নিষেধাজ্ঞা জারি করছে। এই অভিযোগে সোমবার থেকেই উত্তপ্ত নেপাল (Nepal) । রাস্তায় নামেন হাজার হাজার তরুণ- তরুণী (Nepal’s Gen Z Protest)। কিন্তু সেই প্রতিবাদ– বিক্ষোভ চোখের নিমেষে বড় সংঘর্ষের আকার নেয়। চলে গুলি, ছোঁড়া হয় কাঁদানে গ্যাস। জারি করা হয় অনির্দিষ্টকালের জন্য কার্ফু। মঙ্গলবার সকালেও সেই ছবির বদল হয়নি। এই পরিস্থিতিতে সেনা প্রধানের নির্দেশের পরই পদত্যাগ করেন নেপালের প্রধানমন্ত্রী কেপি ওলি শর্মা। প্রতিমুহুর্তে পরিস্থিতি বদল হচ্ছে। জনরোষে অগ্নিগর্ভ পরিস্থিতিতে মুহুর্মুহু হামলা। পদত্যাগী প্রধানমন্ত্রীর বাড়িতেও চলে হামলা। ধরিয়ে দেওয়া হয় আগুন। সেখানকার প্রাক্তন প্রধানমন্ত্রী ঝালানাথ খানালের বাড়িতে আগুন লাগিয়ে দেয় বিক্ষোভকারীরা। আগুনে পুড়ে মৃত্যু হয় তাঁর স্ত্রীর। ইতিমধ্যে হেলিকপ্টারে চড়ে দেশ ছেড়েছেন ওলি। জ্বালিয়ে দেওয়া হয়েছে একের পর এক সরকারি অফিস (Government office) । এই পরিস্থিতিতে স্বাভাবিকভাবেই প্রতিবেশী দেশের অস্থিরতায় উদ্বিগ্ন নয়াদিল্লি (New Delhi) । প্রধানমন্ত্রী নরেন্দ্র মোদির (PM Narendra Modi) বার্তাতেও সেই উদ্বেগ ঝরে পড়ল।

দেখুন খবর: